Батырхэм кIуачIэр апсыхьэ | Адыгэ Макъ\nБатырхэм кIуачIэр апсыхьэ\nАтлетикэ онтэгъумкIэ республикэм и Кубок къыдэхыгъэнымкIэ Адыгэ къэралыгъо университетым спортымкIэ и Унэ зэнэкъокъур щыкIуагъ.\nЗэнэкъокъум исудья шъхьаIэу Хьакурынэ Руслъан къытиIуагъ нэбгырэ 56-рэ хагъэунэфыкIырэ чIыпIэхэм зэрафэбэнагъэр. Ахэр къалэхэм, къуаджэхэм къары­­кIыгъэх, яIэпэIэсэныгъэ хагъэ­хъонымкIэ амалышIухэр яIэх.\nАпэрэ чIыпIэхэр къыдэзыхы­гъэхэр: ЩашIэ Рустам кг 56-рэ, Хъыщт Хьазрэтбычй, кг 62-рэ, Дзэсэжъ Аслъан, кг 69-рэ, Бэгъу­шъэ Руслъан, кг 77-рэ, Мар Маргарян, кг 85-рэ, Шэуджэн Адам, кг 94-рэ, Шъэожъ Алый, кг 105-рэ.\nЯтIонэрэ чIыпIэхэр къыдэзы­хыгъэхэр: Вячеслав Панкратов, кг 56-рэ, Хьаджымэ ТIахьир, кг 62-рэ, Хьэлъакъо Батыр, кг 69-рэ, Артем Горлов, кг 77-рэ, Хьэлъакъо Долэтбый, кг 85-рэ, ДышъэкI Налбый, кг 94-рэ.\nАдыгэ Республикэм атлетикэ онтэгъумкIэ испорт еджапIэ ипащэу, спортымкIэ дунэе класс зиIэ мастерэу Сихъу Рэмэзан анахьэу ынаIэ зытыридзагъэр ныбжьыкIэхэм кIуачIэр апсыхьанымкIэ, къулайныгъэр нахьышIоу агъэфедэнымкIэ мурад хэхыгъэ яIэу Iоф зыдашIэжьын зэрэфаер ары. Спорт псэуалъэхэм япчъагъэ хагъахъо, ащ дакIоу зэнэкъокъу­хэм ахэлажьэхэрэм яIэпэIэсэ­ныгъэ зыкъырагъэIэтын фае.\nКилограмм 77-м нэс къэзыщэчыхэрэм якуп батыр 11 щызэнэкъокъугъ. Бэгъушъэ Руслъан, Артем Горловым, Дмитрий Шарновым, Борис Сохонетиным, нэ­мыкIхэм гуетыныгъэ ин къызхагъэфагъ.\n— Атлетикэ онтэгъум ныбжьыкIэу хэтхэм тагъэгугъэ, — къытиIуагъ тренерэу Гъубжьэкъо Ар­сен. — Зэ­нэкъокъухэр нахьыбэрэ зэхэтщэщтых.\nПшъашъэхэри республикэм и Кубок къыдэхыгъэным фэбэ­нагъэх. Спортым пыщагъэхэм япчъа­гъэ нахьыбэ зэрэхъурэр шIукIэ къыхэтэгъэщы. Анна Умаковар Урысыем спортымкIэ има­стер хъуным пэблагъ, кан-дидатым ишапхъэхэр ригъэкъугъэх.